आन्ध्र प्रभा
आन्ध्र प्रभा ( तेलुगू: ఆంధ్రప్రభ), भारत में तेलुगु भाषा का एक प्रमुख दैनिक समाचार पत्र है, जो आन्ध्र प्रदेश और तेलंगाना से प्रकाशित होता है। इसकी शुरुआत 15 अगस्त 1938 को मद्रास में इंडियन एक्सप्रेस के मालिक रामनाथ गोयनका द्वारा की गई थी। तब खासा सुब्बाराव इसके संपादक थे, उनके बाद यह दायित्व न्यायपति नारायणमूर्ति द्वारा उठाया गया। 1942 में नरला वेंकटेश्वर राव को अखबार का संपादक बनाया गया। नरला वेंकटेश्वर राव ने यह भूमिका सत्रह साल तक कुशलता से निभाई और अखबार बहुत प्रसिद्ध हो गया। 1958-59 में अखबार के प्रबंधन ने श्रम विवाद के कारण तालाबंदी की घोषणा की। नरला वेंकटेश्वर राव ने संपादक के पद से इस्तीफा दे दिया। नारला के सम्पादक के रूप में लगभग सत्रह वर्ष तक कार्य करने को आंध्र प्रदेश के इतिहास में पत्रकारिता का स्वर्ण युग कहा जाता है।